SL Uradni list Evropske unije L 299/34

IZVEDBENA UREDBA KOMISIJE (EU) št. 1124/2013

z dne 8. novembra 2013

o spremembi Izvedbene uredbe (EU) št. 540/2011 glede pogojev za registracijo aktivne snovi bifenoks

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1), zlasti prve alternative člena 21(3) in člena 78(2) Uredbe,

ob upoštevanju naslednjega:

(1) Z Direktivo Komisije 2008/66/ES (2) je bil bifenoks vključen kot aktivna snov v Prilogo I k Direktivi Sveta 91/414/EGS (3).

(2) Aktivne snovi, vključene v Prilogo I k Direktivi 91/414/EGS, se štejejo za registrirane v skladu z Uredbo (ES) št. 1107/2009 in so navedene na seznamu v delu A Priloge k Izvedbeni uredbi Komisije (EU) št. 540/2011 (4).

(3) V skladu s prvim pododstavkom člena 21(1) Uredbe (ES) št. 1107/2009 je Belgija Komisiji predložila zahtevek za pregled registracije bifenoksa zaradi novih znanstvenih in tehničnih spoznanj, ki izhajajo iz informacij, ki jih je navedeni državi članici predložil prijavitelj v skladu s členom 56(1) navedene uredbe. Navedene informacije obravnavajo tvorbo nitrofena zaradi uporabe bifenoksa.

(4) Belgija je ocenila informacije, ki jih je predložil prijavitelj. Svojo oceno je v obliki dodatka k osnutku poročila o oceni 21. marca 2013 predložila drugim državam članicam, Komisiji in Evropski agenciji za varnost hrane.

(5) Zaradi navedenih informacij je Komisija menila, da obstajajo znaki, da bifenoks ne izpolnjuje več meril za registracijo iz člena 4 Uredbe (ES) št. 1107/2009.

(6) Komisija je prijavitelja pozvala, naj predloži pripombe.

(7) Komisija je sklenila, da glede na dejstvo, da se lahko v določenih okoljskih pogojih pri uporabi bifenoksa tvori nitrofen, ni mogoče izključiti tveganja za okolje drugače kot z uvedbo nadaljnjih omejitev.

(8) Potrjeno je, da se aktivna snov bifenoks šteje za registrirano v skladu z Uredbo (ES) št. 1107/2009. Pri ocenjevanju zahtevkov za registracijo fitofarmacevtskih sredstev bi morale biti države članice zlasti pozorne na potencial bifenoksa, da tvori nitrofen, in določiti omejitve glede pogojev uporabe, kjer je to primerno.

(9) Prilogo k Izvedbeni uredbi (EU) št. 540/2011 bi bilo zato treba ustrezno spremeniti.

(10) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Sprememba Izvedbene uredbe (EU) št. 540/2011

Del A Priloge k Izvedbeni uredbi (EU) št. 540/2011 se spremeni v skladu s Prilogo k tej uredbi.

Člen 2

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 8. novembra 2013 Za Komisijo Predsednik José Manuel BARROSO

(1) UL L 309, 24.11.2009, str. 1.

(2) Direktiva Komisije 2008/66/ES z dne 30. junija 2008 o spremembi Direktive Sveta 91/414/EGS zaradi vključitve bifenoksa, diflufenikana, fenoksapropa-P, fenpropidina in kvinoklamina kot aktivnih snovi (UL L 171, 1.7.2008, str. 9).

(3) Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).

(4) Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).